Pia Kjærsgaard (DF), 2023-04-18:
Tak til ældreministeren for redegørelsen om ældreområdet i 2023.
Det er jo, og det kan man også høre på debatten her, bekymrende læsning.
For det er jo ikke godt nok, som det er.
Og jeg tror virkelig oprigtigt, at alle politikere og ældreordførerne her, men også de øvrige politiske partier ude omkring i grupperne, så gerne vil gøre det godt for de ældre.
Vi har nok måske lidt forskellige holdninger, men nok alligevel ikke i forhold til, hvordan vi gør det.
Og der kommer jo flere ældre, og vi mangler allerede i dag personale til at hjælpe dem.
Der er en større og større andel af personale på ældreområdet af ikkeuddannede social- og sundhedsmedarbejdere.
Over 30 pct. af hjemmehjælpsmodtagerne mener ikke helt, at den hjælp og støtte, de modtager, passer til deres behov.
Der er jo tale om velkendte problemer.
Der er ikke meget nyt i det, og vi har diskuteret det så mange gange, og det er også derfor, at nogle af os rykker rigtig meget på den ældrelov, som vi har ventet på så længe.
Det, der bekymrer mig allermest, er manglen på løsninger fra regeringens side.
Det bliver nævnt, at man vil frisætte ældreområdet, og at man vil have en ældrepleje, der skal tage udgangspunkt i den enkeltes behov.
Man vil have større valgfrihed og selvbestemmelse for de ældre.
Og man vil have en ny måde at styre og kontrollere ældreområdet på, hvor ledere og medarbejdere mødes med tillid og frihed.
Det er overskrifter, som vi alle sammen kan blive enige om.
Problemet er, at der kun er tale om overskrifter.
Der er endnu ikke nogen konkrete bud på løsninger, og jeg er spændt på, hvad regeringen vil gøre for at sikre mere personale – for det er helt afgørende, at vi får mere personale – eller for den sags skyld for at sikre en ældrepleje, der tager udgangspunkt i den enkelte ældre.
Det er meget længe siden, at statsministeren i sin nytårstale annoncerede, at der nu skulle laves en ny ældrelov.
Det er efterhånden længe siden, at det rådgivende panel på ældreområdet, som den tidligere regering nedsatte, afleverede deres anbefalinger og input til en ældrelov.
Ældrepolitikken er en mærkesag for Dansk Folkeparti.
Det var faktisk det, der gjorde, at jeg for mange år siden gik ind i politik.
Vi er klar til at indgå i konstruktive forhandlinger, der kan sikre en bedre ældrepleje.
I al beskedenhed har vi da også gennem årene sat nogle markante aftryk på ældreområdet.
Jeg kan eksempelvis nævne værdighedsmilliarden, ældrechecken og klippekortordningen.
Det sidste virker ikke længere helt, som jeg godt kunne ønske at det skulle gøre.
Vi er altid i gang og klar med gode idéer og input, så snart ministeren kalder, og vi er også klar til at lytte til alle andres gode idéer til gavn for de ældre.
Derfor er det også positivt, at vi har den her debat i dag.
Men min indtrængende opfordring må altså også være, at der skal følges op med noget konkret handling, og det skal være snart.
I Dansk Folkeparti mener vi, at ældreplejen skal organiseres med en langt højere grad af selvbestemmelse, reelt frit valg, samt selvvisitation, hvor hjælpen til den ældre bestemmes i et samarbejde mellem den ældre og det personale, der er ude i hjemmet og hjælper den ældre.
Det giver altså ikke mening, at det personale, der sidder bag et skrivebord, er dem, der skal beslutte, hvilken hjælp de ældre skal have.
Det kan den ældre og det personale, der konkret er ude hos den ældre, meget bedre beslutte sammen.
Det vil også give mulighed for, at indsatsen i langt højere grad tilpasses den enkelte ældre og dennes behov.
I den forbindelse er det også vigtigt, at vi får udbredt de her faste teams omkring de ældre.
Vi taler alle sammen om dem, og flere kommuner gør det heldigvis allerede, men det skal være alle kommuner.
Og vi kan se af redegørelsen, at det har en effekt.
Langt flere ældre føler sig trygge, når det er det samme personale, der er omkring dem.
Det giver jo heller ingen mening, at der skal sidde folk og vurdere, om fru Hansen nu også har behov for det hjælpemiddel, hun har bedt om.
Lad os nu have mere tillid til de ældre.
Der er ikke nogen, der beder om et hjælpemiddel, som de ikke har behov.
Konkret mener vi, at man bør fjerne alt, hvad der hedder visitation til hjælpemidler, under et vist beløb.
Det kan være 5.000 kr. eller måske 10.000 kr.
En sidegevinst vil være, at det vil frigive nogle visitatorer, der i stedet kan bruge tiden ude hos de ældre, og det bringer mig videre til det næste.
For vi mangler jo personale på ældreområdet.
Det er dybt bekymrende.